พาณิชย์ เตรียมออกกฎหมายแอบถ่ายในโรงหนัง
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; โพสต์ทูเดย์ - พาณิชย์ เตรียมยกร่างกฎหมายป้องกันแอบถ่ายในโรงภาพยนตร์&nbsp;ชงเข้า ครม.กลางปีหน้า
8 ธ.ค. 2552

โพสต์ทูเดย์ - พาณิชย์ เตรียมยกร่างกฎหมายป้องกันแอบถ่ายในโรงภาพยนตร์ ชงเข้า ครม.กลางปีหน้า
            นางปัจฉิมา ธนสันติ อธิบดีกรมทรัพย์สินทางปัญญา กล่าวว่า ขณะนี้กรมอยู่ระหว่างการยกร่างกฎหมายป้องกันแอบถ่ายในโรงภาพยนตร์ เพื่อป้องกันการลักลอบแอบถ่ายหนัง โดยเฉพาะหนังใหม่ที่เพิ่งเข้าโรงฉาย เพื่อนำมาผลิตเป็นแผ่นซีดี ดีวีดี ละเมิดลิขสิทธิ์ ซึ่งสร้างความเสียหายให้กับอุตสาหกรรมภาพยนตร์มูลค่ามหาศาลในแต่ละปี คาดว่าจะยกร่างแล้วเสร็จ และนำเข้าสู่การพิจารณาของคณะรัฐมนตรี (ครม.) ได้ประมาณเดือนมิ.ย.2553 หากได้รับความเห็นชอบก็จะเข้าสู่กระบวนการออกเป็นกฎหมายต่อไป 
              เดิมเห็นว่า กฎหมายลิขสิทธิ์ใช้ป้องกันได้ครอบคลุมแล้ว แต่ปัจจุบัน มีการเลี่ยงกฎหมาย พอโดนจับได้ก็อ้างถ่ายเพื่อการศึกษา ถ่ายเอาไว้ดูเอง ไม่ใช่เชิงพาณิชย์ ที่สำคัญยังทำกันเป็นกระบวนการ และทำกันมากขึ้น จนผู้ประกอบการเสียหาย จึงต้องมีกฎหมายป้องกันการแอบถ่าย เพื่อให้การปราบปรามการมีประสิทธิภาพมากขึ้น” นางปัจฉิมากล่าว
           สำหรับสาระสำคัญของกฎหมาย จะเกี่ยวกับการกำหนดพฤติกรรมของการลักลอบแอบถ่าย ที่ต้องทำให้ชัดเจน ซึ่งปัจจุบัน มีหลายรูปแบบ เช่น เอากล้องปากกาใส่ในถุงข้าวโพดคั่วแล้วแอบถ่าย แต่คงไม่ถึงขั้นต้องตรวจร่างกาย ตรวจกระเป๋าก่อนเข้าโรง หรือห้ามนำเอากล้องถ่ายรูป หรือโทรศัพท์มือถือแบบถ่ายรูปได้เข้าในโรง เพราะถือเป็นการจำกัดสิทธิส่วนบุคคล นอกจากนี้ ยังมีบทลงโทษอีก โดยหากพบทำผิดจะมีโทษปรับ 5 หมื่นบาทถึง 4 แสนบาท จำคุก 3 เดือนถึง 2 ปี หรือทั้งจำทั้งปรับ
          อย่างไรก็ตาม ในเร็วๆ นี้ จะเชิญหอการค้าอเมริกาประจำประเทศไทย มาชี้แจงความคืบหน้าการปราบปรามการละเมิดทรัพย์สินทางปัญญาของสหรัฐฯในไทย เพื่อให้ภาคเอกชนสหรัฐฯไปชี้แจงกับทางการสหรัฐฯ และนำไปเป็นข้อมูลประกอบการพิจารณาปลดไทยออกจากบัญชีประเทศที่ถูกจับตามองเป็นพิเศษ (พีดับบลิวแอล) ด้านทรัพย์สินทางปัญญา ตามมาตรา 301 พิเศษ กฎหมายการค้าสหรัฐฯ ที่จะเริ่มทบทวนใหม่ในปี 53 
          ขณะเดียวกัน จะเชิญเจ้าของสิทธิ์สินค้าแบรนด์เนมของยุโรป มาหารือถึงการป้องกันและปราบปรามการละเมิดทรัพย์สินทางปัญญาสินค้าในไทย เพราะมีรายงานจากภาคเอกชนยุโรปว่า ประเทศไทยติดอันดับละเมิดเครื่องหมายการค้าสินค้าแบรนด์เนมดังๆ ยุโรปจำนวนมาก โดยเฉพาะเครื่องสำอาง น้ำหอม หากไทยไม่เร่งชี้แจงทำความเข้าใจ อาจทำให้ทางการของสหภาพยุโรป (อียู) ออกมาตรการกีดกันทางการค้าไทยได้ นอกจากนี้ ยังได้รับรายงานจากองค์การส่งเสริมการค้าระหว่างประเทศไทย กรุงเทพฯ ว่าไทยละเมิดทรัพย์สินทางปัญญาญี่ปุ่นมาก โดยเฉพาะสินค้าอะไหล่ยานยนต์ ซึ่งจะเชิญมาทำความเข้าใจด้วยเช่นกัน